
a Képviselő-testület
2024. szeptember hónap 26. napján tartandó rendes ülésére
	Előterjesztés tárgya:
	Döntés a Környezetvédelmi Alap Pályázati előirányzatának terhére a környezetvédelmi tevékenységek támogatása iránti, PJGB által kiírt pályázati felhívásra beérkező pályázatok támogatására a PJGB által tett javaslatokról

Tisztelt Képviselő-Testület!
I. Előzmények:
Fót Város Önkormányzat Képviselő-testületének a települési környezet védelméről szóló 30/2023. (IX.29.) önkormányzati rendelet 21. §-a Környezetvédelmi Alap létrehozásáról rendelkezik. A 21. § (7) bekezdés h) pontja alapján az Alapot Fót Város közigazgatási területén pályázati pénzalapok képzésére lehet felhasználni. A hivatkozott jogszabályhely lehetőséget biztosít környezetvédelmi tárgyú pályázat kiírására.
A Környezetvédelmi Alap Pályázat 2024. első félévében kiírásra került, ennek eredményeképpen határidőre 2 db érvényes pályázat érkezett, melyek közül a Képviselő-testület a 114/2024. (V.31.) számú határozatával 1 db pályázat támogatásáról döntött 300.000,- Ft összegben. 

A helyi civil szervezetek, magánszemélyek és helyi egyházak támogatása a települési környezet védelméről szóló 30/2023. (IX.29.) önkormányzati rendelet 21. § (7) bekezdésében meghatározott környezetvédelmi célok megvalósításának anyagi ösztönzésével továbbra is fontos célja az önkormányzatnak, ezért a megmaradt keret terhére a Pályázat újbóli kiírása 2024. második felében ismételten megtörtént.
A helyi civil szervezetek, magánszemélyek és helyi egyházak környezetvédelmi tevékenységének támogatására a Környezetvédelmi Program 2024. évi Intézkedési Terve a megmaradt keretösszeg erejéig, bruttó 1.700.000, - Ft, azaz bruttó egymillió-hétszázezer forint összegű fedezetet nyújt. A pályázati keretből egy pályázó a költségterve szerinti költségek 80 %-ig, de legfeljebb bruttó 300.000, - Ft, azaz bruttó háromszázezer forint összeg erejéig részesülhet. A benyújtott pályázat érvényessége nem jelenti automatikusan a kért támogatási összeg elnyerését. A támogatás vissza nem térítendő.

A Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szóló 14/2020. (IX.28.) önkormányzati rendelet (a továbbiakban: KT SZMSZ) 2. sz. melléklet 2. pont, 2.2 alpont 2.2.8. bekezdésben foglaltak szerint a Pénzügyi, Jogi és Gazdasági Bizottság (a továbbiakban: PJGB) hatáskörébe tartozik az Önkormányzat költségvetése kulturális, sport és egyéb támogatási célú kiadási előirányzatainak felhasználására kiírt pályázati felhívások szövegének elfogadása.
A PJGB a 2024. június 24. napján megtartott rendes ülésén a 150/2024. (VI.24.) PJGB-határozatával elfogadta a Pályázati felhívás szövegét, amely megjelent az Önkormányzat hivatalos honlapján, a www.fot.hu oldalon, továbbá Fót Város Facebook oldalán és a Fóti Hírnök 2024. júliusi számában.

II. A döntéshez szükséges információk, tájékoztatások:
A Környezetvédelmi Pályázati Alapra határidőn belül 3 db pályázat érkezett.
Munkaköréhez tartozóan a Hivatal környezet- és természetvédelmi ügyintézője a határidőre beérkező pályázatokat felbontotta és megállapította, hogy a beérkezett pályázatok érvényesek.

A pályázatokról összefoglaló táblázat készült (1. sz. melléklet).

A pályázatokat Fót Város Önkormányzat Képviselő-testületének Pénzügyi, Jogi és Gazdasági Bizottsága értékeli és tesz javaslatot a Képviselő-testületnek.

Értékelési szempontok:

1. Szakmai tartalom

2. Támogatással érintett FÓTI személyek száma, elérés-célcsoport

3. A támogatás aránya az összköltséghez viszonyítva (költséghatékonyság, megalapozott költségvetés)

4. Közérdek, közcél

5. Partnerség/együttműködés

6. A pályázatok kidolgozottsága, az összeállítás igényessége, rendezettsége, áttekinthetősége

7. Illeszkedik az Önkormányzati célokhoz

A felállított értékelési eljárás a pályázatok objektív, arányos elbírálását eredményezi.

Beérkezett pályázatok:
	Pályázó neve
	Pályázat tárgya
	Kért támogatási összeg

	Rákosiné Szűcs Ildikó
	Madárbarát kert kialakítása az Apponyi Franciska Egyesített Óvoda és Bölcsőde Galagonya Tagóvodájának udvarán a Gondviselés Óvodában. A megvalósításhoz szükséges 50 m² udvarrészen természetes búvóhely kialakítása feketeberkenye sövény telepítésével, a madarak természetes táplálékhoz jutását bogyós (galagonya és madárberkenye) cserjék ültetésével teremtenék meg. A költéshez szükséges feltételeket a cserjék megerősödéséig mesterséges odúk kihelyezésével oldanák meg. További tárgyi feltételek: madáritató, beszerzése, porfürdő és nyomcsapda kialakítása. A madárbarát kerten belül méhecske-hotel is készülne, illetve egy sün-tanya
	300.000, - Ft

	Egyed Szilvia
	ÖKO-Tudáslánc Program megvalósítása fóti oktatási intézmények, óvodák, általános iskolák és középiskolák bevonásával
A program célja egy környezeti nevelési projekt, mely bevonja a város majdnem összes oktatási intézményét, s melynek keretében a gyerekek előadói és retorikai tapasztalatokat gyűjthetnek, valamint lehetőségük lesz 100.000 Ft - al gazdálkodni, mely összeget az oktatási intézmények zöldítésére fordíthatnak.
témák: ECO-EGO, A hulladék útja, Hulladékpiramis, Zero Waste program, KUKA turkálás, Saját projekt kidolgozása minden korosztálynak saját szintjén.


	300.000, - Ft

	Fót és Környéke Természet- és Állatvédő Egyesület 


	Az Egyesület vállalja, hogy saját élve fogó csapdáival az Áchim András utca és Ybl Miklós utca- Kölcsey Ferenc utca kereszteződésének környékén élő macskakolónia egyedeit (saját csapdákkal) becsapdázva a Fóti Kék Bagoly Állatorvosi Rendelőbe viszi (jelentős állatvédőknek szóló kedvezménnyel), ahol FELV/FIV teszt elvégzése után ivartalanítják a macskákat. Ha sikerül csökkenteni az ivaros macskák számát, úgy kevesebb lesz minden szezonban az újszülött macska, csökken a szabadon élő populáció. 


	300.000, - Ft


A támogatásokhoz szükséges fedezet az önkormányzat 2024. évi költségvetésében (Környezetvédelmi alap) bruttó 1.700.000, - Ft összegben rendelkezésre áll.

A fentiek alapján a következő határozati javaslatot terjesztem a Tisztelt Képviselő-testület elé.
III. Határozati javaslat:
…/2024. (IX.26.) KT-határozat
1./ Fót Város Önkormányzat Képviselő-testülete a helyi civil szervezetek, egyházak és magánszemélyek környezetvédelmi tevékenységének támogatására létrehozott Környezetvédelmi Pályázati Alapból az alábbiak szerint nyújt támogatást:

	Pályázó
	Támogatás összege (Ft)

	Rákosiné Szűcs Ildikó
	……………………, - Ft

	Egyed Szilvia
	……………………, - Ft

	Fót és Környéke Természet- és Állatvédő Egyesület


	……………………, - Ft


2./ Fót Város Önkormányzat Képviselő-testülete felhatalmazza a Polgármestert az 1./ pontban foglalt támogatás tárgyában a Támogatási szerződések aláírására.

Felelős: polgármester

Határidő: 1./ pont: azonnal; 2./ pont: 2024. október 15.
Jogszabályi hivatkozás: 
· A Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szóló 14/2020. (IX.28.) önkormányzati rendelet 2. sz. melléklet 2.2.8. pont
· A települési környezet védelméről szóló 30/2023. (IX.29.) önkormányzati rendelet

Az előterjesztés mellékletei:

1. sz. melléklet: Összefoglaló táblázat a pályázatokról
2

